รัฐบาลสั่งการกรมชลประทาน จัดสรรน้ำต้นทุนที่มีจำกัดให้ทั่วถึง เน้นอุปโภค-บริโภค รักษาระบบนิเวศและผลักดันค่าความเค็ม
รัฐบาลสั่งการกรมชลประทาน จัดสรรน้ำต้นทุนที่มีจำกัดให้ทั่วถึง เน้นอุปโภค-บริโภค รักษาระบบนิเวศและผลักดันค่าความเค็มนายทองเปลว กองจันทร์ อธิบดีกรมชลประทาน เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มีความห่วงใยในพี่น้องประชาชนที่กำลังประสบกับปัญหาภัยแล้งในหลายพื้นที่ ได้มอบหมายให้กรมชลประทาน บริหารจัดการน้ำในอ่างเก็บน้ำและแหล่งน้ำต่างๆ ให้เพียงพอใช้สำหรับการอุปโภคบริโภค โดยเฉพาะในพื้นที่ลุ่มน้ำเจ้าพระยา ที่ใช้น้ำจาก 4 เขื่อนหลัก(เขื่อนภูมิพล เขื่อนสิริกิติ์ เขื่อนแควน้อยบำรุงแดน และเขื่อนป่าสักชลสิทธิ์) ซึ่งปัจจุบันมีปริมาณน้ำรวมกัน 10,091 ล้าน ลบ.ม. หรือร้อยละ 41 ของความจุอ่างฯ มีปริมาณน้ำใช้การได้รวมกัน 3,395 ล้าน ลบ.ม. หรือร้อยละ 19 ของปริมาณน้ำใช้การได้รวมกัน และลดน้อยลงอย่างต่อเนื่อง โดยกรมชลประทานยังคงเดินหน้าจัดสรรน้ำที่มีอยู่อย่างจำกัด ให้เป็นไปตามแผนที่วางไว้ เน้นส่งน้ำเฉพาะการอุปโภคบริโภค รักษาระบบนิเวศ และผลักดันความเค็มที่รุกล้ำเข้ามาทางตอนบน ลดผลกระทบน้ำดิบผลิตประปา พร้อมผันน้ำจากลุ่มน้ำแม่กลองมาเสริมเพิ่มเติม โดยไม่กระทบต่อการใช้น้ำในพื้นที่ลุ่มน้ำแม่กลองแต่อย่างใดส่วนผลักดันค่าความเค็มออกสู่อ่าวไทยตามแผนฯที่วางไว้นั้น ล่าสุดเวลา 07.00 น.ของวันนี้ 19 กุมภาพันธ์ 2563 พบว่าในแม่น้ำเจ้าพระยามีค่าความเค็มสูงขึ้น กรมชลประทานได้ดำเนินการผันน้ำจากแม่น้ำแม่กลองมาเพิ่มอีก 500 ล้าน ลบ.ม.(จากแผนจัดสรรน้ำหน้าแล้ง ปี 2562/63 เดิมลุ่มเจ้าพระยาจัดสรรไว้รวม 4,000 ล้าน ลบ.ม. เป็น 4,500 ล้าน ลบ.ม.)เพื่อใช้ในการควบคุมระดับค่าความเค็มในแม่น้ำเจ้าพระยาให้อยู่ในเกณฑ์ที่ปลอดภัย ทั้งนี้ ต้องขอความร่วมมือจากทุกภาคส่วนให้ร่วมกันใช้น้ำตามแผนอย่างเคร่งครัด รวมทั้งช่วยกันประหยัดน้ำให้ถึงที่สุด หากประชาชนที่ประสบกับปัญหาภัยแล้ง หรือขาดแคลนน้ำ สามารถติดต่อขอความช่วยเหลือจากโครงการชลประทานในพื้นที่ของท่านได้ตลอดเวลา หรือโทร.สายด่วนกรมชลประทาน 1460